**ΕΛΛΗΝΙΚΗ ΔΗΜΟΚΡΑΤΙΑ**



**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**

Ιερά Οδός 75, 118 55, Αθήνα

Πληροφορίες: Κατερίνα Μαυραγάνη

Tηλ.: 210 5294841

Διεύθυνση ηλεκτρονικού ταχυδρομείου:

public.relations@aua.gr

 Αθήνα, 02 Οκτωβρίου 2024

**ΔΕΛΤΙΟ ΤΥΠΟΥ**

**Πραγματοποιήθηκε στο Γεωπονικό Πανεπιστήμιο Αθηνών η τριήμερη εναρκτήρια συνάντηση του Προγράμματος Horizon ‘Path4Med’**

Η τριήμερη εναρκτήρια συνάντηση του Προγράμματος Horizon: ‘Path4Med - Demonstrating innovative pathways addressing water and soil pollution in the Mediterranean Agro-Hydro-System’ πραγματοποιήθηκε από τις 19 έως τις 21 Σεπτεμβρίου, στο Γεωπονικό Πανεπιστήμιο Αθηνών. Στο πρόγραμμα, που έχει τετραετή διάρκεια (2024-2028), συμμετέχουν 26 εταίροι από 16 χώρες και συντονίζει η Ερευνητική Μονάδα Γεωγραφικών Πληροφοριακών Συστημάτων (GIS) - Εργαστήριο Εδαφολογίας και Γεωργικής Χημείας με επικεφαλής τον Επίκουρο Καθηγητή κ. Κωνσταντίνο Σούλη.

Οι συμμετέχοντες στη συνάντηση ανέλυσαν το σκοπό του προγράμματος, έθεσαν στόχους και εδραίωσαν ένα συνεργατικό πλαίσιο για το μέλλον του προγράμματος.

**1η Ημέρα: Καλωσόρισμα και Συνολική περιγραφή του Έργου**

Κατά την εναρκτήριο τελετή, χαιρετισμό απηύθυνε η Αντιπρύτανις Ευρωπαϊκού Πανεπιστημίου, Διεθνοποίησης και Φοιτητικής Μέριμνας του ΓΠΑ καθηγήτρια κ. Ελένη Μήλιου, ενώ την Ερευνητική Μονάδα GIS του ΓΠΑ παρουσίασε ο καθηγητής κ. Διονύσιος Καλύβας. Τη γενική παρουσίαση του προγράμματος έκανε ο κ. Σούλης, Συντονιστής του έργου, αναλύοντας τις δράσεις του και τονίζοντας τη σημασία του.

Ο γενικός στόχος του ‘Path4Med’ είναι να βοηθήσει στην υιοθέτηση τεχνικών με σκοπό τη μηδενική ρύπανση νερού και εδάφους στο αγρο-υδρο-σύστημα της λεκάνης της Μεσογείου, μέσα από μια καινοτόμα τριπλή προσέγγιση που θα επιτυγχάνει οικονομική, κοινωνική και περιβαλλοντική βιωσιμότητα, εξασφαλίζοντας την ευημερία των ανθρώπων και τη λειτουργία των οικοσυστημάτων.

Παρουσιάσεις από τα μέλη της κοινοπραξίας παρείχαν επισκόπηση της έκτασης του έργου, των αναμενόμενων αποτελεσμάτων και του στρατηγικού σχεδιασμού για τους επόμενους μήνες. Οι συμμετέχοντες συνομίλησαν σχετικά με τα τεχνικά πακέτα εργασίας, τα χρονοδιαγράμματα και τις κοινές ευθύνες.

**2η Ημέρα: Παρουσιάσεις Πακέτων Εργασίας και Πειραματικών Σημείων**

Η δεύτερη μέρα επικεντρώθηκε σε πιο λεπτομερείς συνεδρίες, όπου οι συμμετέχοντες παρουσίασαν και συζήτησαν συγκεκριμένους θεματικούς τομείς που σχετίζονται με τους στόχους του προγράμματος, με βάση τα πακέτα εργασίας του έργου. Αυτές οι συνεδρίες επέτρεψαν μια πιο προσεκτική εξέταση των στόχων του έργου, προωθώντας δυναμικές ανταλλαγές ιδεών και απόψεων.

Όλοι οι εταίροι δεσμεύτηκαν να δώσουν τον καλύτερο τους εαυτό για την επιτυχία του έργου και επιβεβαίωσαν το κλίμα καλής συνεργασίας, το οποίο αποτελεί θεμέλιο για την επίτευξη των κοινών στόχων

**3η Ημέρα: Εκπαιδευτική Εκδρομή στον Σπερχειό Ποταμό (Ελληνικό Πειραματικό σημείο)**

Την τρίτη ημέρα, η ομάδα συμμετείχε σε μια εκπαιδευτική εκδρομή στον ποταμό Σπερχειό, όπου θα πραγματοποιηθούν οι πειραματικές διαδικασίες των Ελλήνων εταίρων. Η εκδρομή αυτή παρείχε μια ουσιαστική κατανόηση των στόχων του έργου από πρακτική σκοπιά. Οι συμμετέχοντες επισκέφθηκαν βασικούς αγροτικούς χώρους και περιοχές περιβαλλοντικού ενδιαφέροντος. Η εκδρομή ολοκληρώθηκε με συζητήσεις σχετικά με τις βέλτιστες πρακτικές και του στόχους που μπορούν να επιτευχθούν, ενισχύοντας περαιτέρω τη συνεργατική φύση του προγράμματος.

Συνολικά, αυτό το Kick off meeting, έθεσε μια ισχυρή βάση για την επιτυχία του Προγράμματος Horizon ‘Path4Med’, εμπνέοντας τους συμμετέχοντες να προχωρήσουν με ένα κοινό όραμα και σαφείς στόχους για το μέλλον.